RO Jurnalul Oficial al Uniunii Europene C 59/7

Publicarea unei cereri în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2015/C 59/08)

Prezenta publicare conferă dreptul de opoziție la cererea de înregistrare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

DOCUMENT UNIC

„NERETVANSKA MANDARINA”

Nr. UE: HR-PDO-0005-01225-8.5.2014

DOP ( X ) IGP ( )

1. Denumire

„Neretvanska mandarina”

2. Statul membru sau țara terță

Republica Croația

3. Descrierea produsului agricol sau alimentar

3.1. Tip de produs

Clasa 1.6. Fructe, legume și cereale, proaspete sau prelucrate

3.2. Descrierea produsului căruia i se aplică denumirea de la punctul 1

„Neretvanska mandarina” este un fruct al mandarinului aparținând cultivarului Unshiu-Satsuma (Citrus unshiu Marcovitch). În termeni taxonomici, mandarinul aparține familiei Rutaceae, subfamiliei Aurantioideae, genului Citrus și speciei Citrus reticulata„Blanco”.

Produsul numit „Neretvanska mandarina” este un fruct segmentat și cărnos, de tip bacă (hesperidium), cu o coajă care se separă ușor de miez. Partea comestibilă a fructului este zemoasă, fără sâmburi, de culoare portocalie și împărțită în segmente care pot fi separate ușor unele de altele. Conținutul de carotenoide al părții comestibile a fructului „Neretvanska mandarina” este între 15,5 și 26 mg/kg. Gustul este acrișor, răcoritor și cu o notă dulce, în funcție de raportul zahăr/acid din fruct. Forma fructului variază de la turtit la rotund ușor turtit. Culoarea cojii se schimbă și variază în funcție de gradul de coacere a fructului. Coaja este verde deschis când fructul începe să se coacă, apoi se schimbă treptat spre galben deschis, auriu și, în sfârșit, în portocaliu atunci când fructul este bine copt. Fructul are o aromă moderată, bine echilibrată și răcoritoare, ce devine intensă doar după ce fructul este desfăcut sau decojit și sunt eliberați compușii aromatici.

Calitatea fructului „Neretvanska mandarina” este determinată pe baza următorilor parametri:

— conținutul de suc trebuie să fie de cel puțin 40 %;

— conținutul total de acid al fructului trebuie să se încadreze în intervalul 0,7-1,3 %;

— proporția cea mai redusă admisibilă între zahăr și acid în fructul „Neretvanska mandarina” este de 7:1 (solid solubil total/acid titrabil);

— dimensiunea fructului „Neretvanska mandarina” variază de la calibrul 1-XX la calibrul 4.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

—

3.4. Etape specifice ale producției care trebuie să se desfășoare în aria geografică delimitată

Fiecare etapă a producției de „Neretvanska mandarina”, de la producerea materialului de reproducere la recoltarea mandarinelor, trebuie să se desfășoare în aria geografică definită la punctul 4.

3.5. Norme specifice privind felierea, răzuirea, ambalarea etc. a produsului la care se referă denumirea înregistrată

Fructele sunt adunate în cutii (lăzi) cu o capacitate de 30 kg, stivuite pe paleți și livrate centrelor de vânzare și de distribuție. Pregătirea ulterioară a fructelor are loc în centrele respective, fiind respectată procedura următoare: controlul calității și al trasabilității la intrare, coacerea fructelor (dacă este necesar), sortarea în funcție de calibru, ceruirea prin pulverizare, răcirea la o temperatură de 5-8 °C și controlul calității și al trasabilității la ieșire, la sfârșitul procesului. Perioada de timp maximă permisă pentru pregătirea pentru piață a fructelor „Neretvanska mandarina” (de la momentul sosirii fructelor la centrul de vânzare la momentul expedierii lor) este de cinci zile sau 120 de ore.

3.6. Norme specifice privind etichetarea produsului la care se referă denumirea înregistrată

La momentul comercializării, fiecare ambalaj cu produse trebuie să fie marcat în mod clar cu denumirea „Neretvanska mandarina”. Prin dimensiune, font și culoare (tipografie), literele denumirii ar trebui să iasă în evidență mai mult decât orice alt cuvânt de pe ambalaj. De asemenea, pe declarația referitoare la produsul finit trebuie să se distingă clar cuvintele „Lot broj” („Numărul lotului”), deoarece astfel se garantează trasabilitatea și se poate stabili în orice moment legătura cu producătorul.

4. Delimitarea concisă a ariei geografice

Aria geografică de producție a fructelor „Neretvanska mandarina”, valea Neretva, se învecinează la nord cu Bosnia și Herțegovina, iar la sud cu coasta Mării Adriatice. La sud, sud-est și nord-vest, valea Neretva este închisă de lanțul muntos al Alpilor Dinarici. Aria de producție a fructului „Neretvanska mandarina” cuprinde orașele Metković, Opuzen și Ploče și localitățile Slivno, Kula Norinska și Zažablje.

5. Legătura cu aria geografică

Microclimatul zonei este determinat de apropierea de mare, care atenuează temperaturile scăzute ale iernii și pe cele ridicate ale verii. În valea Neretva, temperatura medie anuală în deceniul 2002-2012 a fost de 15,8 °C. Temperatura medie pe timpul iernii este de 7,25 °C. Umiditatea relativă a aerului este un factor biochimic de importanță majoră. Aceasta, împreună cu temperatura aerului și cu vântul, este foarte importantă pentru asigurarea unei tranziții normale între etapa vegetativă și cea generativă ale creșterii mandarinilor. Umiditatea relativă medie (pe 10 ani) este de 69 %. Prezența abundentă a apei – cu lacuri și râuri intersectate de canale de drenare de suprafață, săpate manual în cadrul unui amplu efort de a spori atractivitatea văii – este una dintre caracteristicile principale ale văii Neretva, această arie fiind astfel unică din punct de vedere hidrologic. Distanța maximă dintre plantațiile de „Neretvanska mandarina” și sursele naturale de apă de suprafață este de 500 m. Caracteristicile hidrologice ale zonei determină un nivel ridicat al apelor subterane și un nivel ridicat de umiditate relativă a aerului, mai ales în perioada de coacere a fructelor (în lunile septembrie, octombrie și noiembrie), când aportul optim de apă al plantelor este de importanță crucială pentru calitatea fructelor. În ceea ce privește solurile, valea Neretva este caracterizată de sedimente de origine aluvială cu compoziție puternic eterogenă. Din punctul de vedere al texturii, predomină nisipul lutos și lutul argilos și nisipos. Capilaritatea pronunțată a solurilor contribuie la creșterea mandarinilor.

Datorită caracteristicilor naturale sus-menționate ale ariei de cultivare, fructul „Neretvanska mandarina” se distinge prin coaja sa subțire și netedă, ușor de curățat, și prin feliile sale lipsite de sâmburi, ușor de separat.

Partea comestibilă a fructului este galben-aurie, culoare care se schimbă în portocaliu odată cu coacerea mandarinei. Această culoare este legată de conținutul bogat în carotenoide. Una dintre caracteristicile principale ale mandarinelor din regiunea văii Neretva este conținutul bogat în carotenoide al părții comestibile a fructului. Rezultatele analizelor efectuate asupra unor eșantioane de „Neretvanska mandarina” au stabilit că, în pulpa fructului, concentrația de carotenoide este peste medie. [V. Dragović-Uzelac et al. 2012.: „Određivanje specifičnih svojstava neretvanske mandarine (Citrus reticulata L.) zbog zaštite geografskog podrijetla (GI)”, Facultatea de Tehnologie Alimentară și Biotehnologie, Zagreb]. În plus, fructul „Neretvanska mandarina” se distinge prin conținutul bogat de suc în partea comestibilă a fructului, prin conținutul ridicat de materie uscată și prin echilibrul armonios dintre zahăr și acid, ceea ce conferă mandarinei caracteristici organoleptice deosebite: un gust răcoritor și o aromă puternică. Cultivarea în stil plantație a mandarinilor din valea Neretva a început după încheierea lucrărilor de asanare efectuate în zonă în 1961 și 1962. Potrivit evidențelor bisericii (biroul parohiei Sf. Ilie din Metković), „în pofida marii secete din valea Neretva din 1971, se estimează că producția de mandarine este de 900 de tone”. Așadar, „Neretvanska mandarina” este un produs specific, ale cărui particularități sunt influențate nu doar de interacțiunea cu mediul (climă, localizare și relief), ci și de îndelungata tradiție de producție. Ca situare geografică, valea Neretva este una dintre cele mai nordice trei regiuni cultivatoare de citrice din Europa. În mare parte, acest lucru determină structura producției, alegerea cultivarelor și a portaltoaielor, ceea ce influențează componentele calitative esențiale ale fructelor. Toate plantările de „Neretvanska mandarina” în scopuri comerciale sunt grefate pe portaltoaie Poncirus trifoliata. Avantajele pe care le oferă acest lucru, reflectate direct asupra calității și a caracterului timpuriu al creșterii fructelor, determină alegerea acestui portaltoi, care este considerat indispensabil. De asemenea, apropierea de mare are o influență puternică asupra variațiilor zilnice ale temperaturii aerului (de la zi la noapte). Fluctuațiile sunt deosebit de puternice toamna, când temperatura mării poate depăși adesea temperatura aerului înconjurător. Aceste fluctuații de temperatură au un efect direct asupra culorii fructelor, asupra cantității de carotenoide din pulpă și asupra caracterului uniform și timpuriu al coacerii. Tradiția îndelungată a cultivării, de peste 80 de ani, și aplicarea noilor tehnologii și competențe au contribuit semnificativ nu doar la răspândirea cultivării mandarinilor în valea Neretva în ultimul deceniu, ci și la îmbunătățirea calității mandarinelor. În pofida numeroaselor schimbări în materie de tehnologie agricolă, au fost păstrate toate elementele-cheie legate de aria geografică și de cultivarea tradițională. Acestea țin mai ales de procesele tehnice esențiale (tăierea, elagarea coroanei, eliminarea lăstarilor sălbatici, îndepărtarea fructelor de pe plantele tinere), care se efectuează în continuare doar manual.

Trimitere la publicarea caietului de sarcini

[Articolul 6 alineatul (1) al doilea paragraf din prezentul regulament]

http://www.mps.hr/UserDocsImages/HRANA/NER%20MANDARINA/Izmijenjena%20Specifikacija%20proizvoda.pdf

(1) JO L 343, 14.12.2012, p. 1.